Societatea Naţionala de Transport Gaze Naturale Transgaz SA alocă 2,426 milioane lei, fără TVA, pentru servicii de întreţinere şi reparaţii de software, contractul urmând să fie încheiat pentru o perioadă de 12 luni.
Potrivit unui anunţ publicat în Sistemul Electronic al Achiziţiilor Publice (SEAP), obiectul achiziţiei îl constituie obţinerea de suport pentru licenţe Oracle, conform Agerpres.
Contractul va fi atribuit prin licitaţie deschisă, pe criteriul celui mai bun raport calitate - preţ. Termenul limită pentru primirea ofertelor sau a cererilor de participare este 25 aprilie 2024, ora 15:00.
"Ofertanţii trebuie să transmită oferta şi documentele asociate doar în format electronic şi doar prin încărcarea acestora în SEAP în secţiunile specifice disponibile în sistemul informatic, cel târziu la data şi ora limită pentru primirea ofertelor specificate în anunţul de participare", precizează sursa citată.
SNTGN Transgaz SA este operatorul tehnic al Sistemului Naţional de Transport (SNT) al gazelor naturale care asigura îndeplinirea în condiţii de eficientă, transparenţă, siguranţă, acces nediscriminatoriu şi competitivitate a strategiei naţionale privind transportul intern şi internaţional al gazelor naturale, dispecerizarea acestora precum şi cercetarea şi proiectarea în domeniu, cu respectarea cerinţelor legislaţiei europene şi naţionale, a standardelor de calitate, performanţă, mediu şi dezvoltare durabilă.